Drapsmistenkt stjal og krasjet passasjerfly
Den 40 år gamle flygeren var ansatt i flyselskapet SkyWest. Sist helg ble han ettersøkt av politiet, etter at den tidligere samboeren hans ble funnet drept i mannens hjem i Colorado. Tirsdag morgen skal mannen ha dratt til St. George Municipal Airport i Utah, brukt et teppe til å komme seg smertefritt over piggtrådgjerdet som inngjerder flyplassen og sneket seg om bord i et av SkyWests fly. Flyet, et CRJ200-fly som tar 50 passasjerer, krasjet han inn i en terminalbygning, før den ville ferden fortsatte ut på en parkeringsplass ved siden av. Deretter tok han sitt eget liv. Flyplassen var stengt da hendelsen fant sted. Det var ingen passasjerer om bord i flyet, og ingen mennesker ble skadet. En talsperson for flyplassen sier til CNN at de nå vil undersøke hvordan det var mulig for den ettersøkte mannen å få tilgang til flyet. Den nå døde 40-åringen har vært ansatt i flyselskapet Skywest siden 2005. - Hvorfor han kjørte til flyplassen og gjorde dette, er det bare en som kan svare på. Og han er død nå, sier Marc Mortenson, talsperson ved flyplassen til CNN. VG Nett/ NTB
En drapsmistenkt amerikansk flyger stjal tirsdag et fly i Utah og krasjet det i en terminalbygning.